**Beszámoló**

Ökoiskola Információs Nap Tatabánya, 2014. október 22.

2014. október 22-én került sor információs napunkra Tatabányán a Sárberki Általános Iskolában. Ezt megelőzően ősszel mentornapot tartottunk itt, és örömmel fogadtak bennünket ismét. A helyszín ideális volt. Az iskola belső és külső környezete igényes, inspiráló a vendégek számára. Már ebből számos ötlettel gazdagodhattak.

A szervezés nem volt könnyű. Két alkalommal küldtem el e-mailben Komárom-Esztergom megye összes általános és középiskolájába a felhívást. Harmadszor külön levelet fogalmaztunk, amelyben biztatni próbáltuk azokat, akiket esetleg a kishitűség miatt nem érdeklődnek az Ökoiskola címpályázat iránt. Ezzel párhuzamosan kértük a KLIK járási kerületi igazgatóit is (akiket nyáron személyesen is felkerestünk, tájékoztattunk a pályázatról), hogy küldjék szét a meghívót. Visszajeleztek, megtették.

A megkeresés során a Komárom-Esztergom megyéhez közeli Fejér megyei iskolákat is meghívtuk.

27 fő írta alá a jelenléti ívet, ebből 4 óvoda képviseletében. Nekik jeleztük, hogy januárban számukra is lesz információs nap, de szerettek volna eljönni. A résztvevők 14 iskolát képviseltek.

A Civiltár alapján a megye összes olyan szervezetének írtunk felkérő levelet, melyek tevékenységét ehhez a programhoz illeszkedőnek gondoltuk. Komposztálós mentornapunk résztvevői figyelmünkbe ajánlották Oláh Andrást, az önkormányzat klímavédelmi referensét. Ő vállalta, hogy bemutatja az általa vezetett Zöld Sziget Kör Természetvizsgáló Közhasznú Egyesületet, valamint Tatabánya Környezeti nevelési programját. Közvetített a Tatabányai Klímakör Közhasznú Egyesület felé is, így elfogadta meghívásunkat Boda Andrásné elnök is. Harmadiknak egy iskola a Sárisápi Általános Iskola Sárisápi Tavaszi Túra mozgalmának bemutatására sikerült meghívnunk Csicsman János igazgatóhelyettest. Az ökoiskolai jó gyakorlat bemutatásához sikerült megnyernünk a Tarjáni Német Nemzetiségi Általános Iskolát. Marxné Bedőcs Viktória igazgatóhelyettes mutatta be Örökös Ökoiskola tevékenységüket. Az értékelő lapok tanúsága szerint mindegyik résztvevő remek választás volt. Bemutatkozásuk a kapcsolatépítés lehetőségét nyújtotta, rengeteg konkrét, kézzelfogható ötletet mutattak be.

Külön öröm volt, hogy a körzet önkormányzati képviselője is jelen volt, Salló Győző. A sajtó (helyi rádió és televízió) is tudósítást közölt. Programunk szerepelt Tatabánya város honlapjának címoldalán.

A rendezvény jó hangulatban folyt.

A rövid köszöntők (Krutilla Katalin igazgató, Sárberki Általános Iskola, Salló Győző képviselő, Vajgerné Bőhm Erika Gaja Egyesület) után Varga Gábor elnök mutatta be röviden a Gaja Egyesület munkáját, és beszélt arról, mi is a legfontosabb teendőjük. Környezetvédőként mindenkinek el kell mondanunk, ha fenn akarjuk tartani a Földünket, az idő véges. A valós szükségletek kielégítésére kell törekednünk. Ezután került sor a Humusz Szövetség országos munkájának ismertetésére, majd az SH/4/5 pályázat és a régiós forrásközpontok tevékenységének bemutatására.

Rövid szünet után - melyben a jelenlevők egészséges frissítőket vehettek magukhoz - az Ökoiskola címpályázat bemutatása következett. Az általános tájékoztató után részletesen végigbeszéltük a szempontsort, értelmeztük a vállalásokat, konkrét példákkal szemléltetve a megvalósíthatóságot.

A Natura 2000 program bemutatása zárta a rendezvényt.

Előzetesen ígéretet kaptunk arra, hogy részt vesz az információs napon és ismerteti ezt a témát Mécs Csaba, a KOKOSZ elnöke. Sajnos más elfoglaltsága miatt nem volt jelen rendezvényünkön. A „Nekünk van! Neked lesz? Játssz a Naturpókkal, aki segíthet” című cd-t és a Komárom-Esztergom megye helyi jelentőségű természetvédelmi területeit bemutató térképet a résztvevők megkapták a Gaja Egyesület saját szóróanyagaival együtt egy vászonszatyorban a rendezvény végén.

A visszajelzések és az értékelőlapok tanulsága szerint sikeres információs napot zárhattunk.

Az információs nap meghívója itt található: <http://humusz.hu/oktatas/okoiskola/aktualis/kozep_dunantul>

* Az információs nap regisztrációs oldala: <https://docs.google.com/forms/d/1EbYf9sAdmPBKywEDrMWIhP-A-Oc1Qa-6mgiwY-G_ELQ/viewform>
* Az információs nap beszámolója a szervezet saját honlapján: <http://www.gajaegyesulet.hu/okoiskola-es-zold-ovoda/okoiskola/>
* Az információs nap beszámolója a Humusz Szövetség honlapján: <http://humusz.hu/oktatas/kdr/oi_infonap_beszamolo_2014_11_22>
* Az információs nap fotói: <http://www.gajaegyesulet.hu/okoiskola-es-zold-ovoda/okoiskola/>